የደቡብ ትግራይ ከተሞች ወደ መደበኛ እንቅስቃሴያቸው መግባታቸው ተገለጸ
ኢያሱ መሰለ ማይጨው፡- የደቡብ ትግራይ ከተሞች ወደ መደበኛ እንቅስቃሴቸው መግባታቸውን የአካባቢው ነዋሪዎች ገለጹ::የመንግሥት ተቋማት በፍጥነት አለመከፈታቸውና የባንክ አገልግሎት አለመጀመሩ በመንግሥት ሠራተኞች ላይ የኑሮ ጫና መፍጠሩን አመለከቱ። አስተያየታቸውን ለኢትዮጵያ ፕሬስ ድርጅት የሰጡ የአካባቢው ነዋሪዎች እንደገለጹት፣ በጁንታው ታጣቂዎች ምክንያት ታውኮ የነበረው የአካባቢው ሰላም በመከላከያ ሰራዊት አማካኝነት ከተረጋጋ በኋላ በከተሞቹ መደበኛ እንቅስቃሴዎች መታየት ጀምረዋል::የኮረም ከተማ ነዋሪ የሆነው ወጣት መለሰ ብርሀኑ እንደገለጸው፣ ከሳምንታት በፊት አካባቢው በውጥረት ውስጥ እንደነበረና በከተማው ውስጥ የነበረው ማህበራዊ መስተጋብር ተስተጓጉሎ እንደቆየ ገልጿል::ይሁንና መከላከያ ሰራዊት አካባቢውን ከተቆጣጠረ ወዲህ የወደሙ መሰረተ ልማቶች እየተጠገኑ መሆኑን ተናግሯል:: ቀደም ሲል የተቋረጠው የመብራትና የውሃ አገልግሎት ሥራ መጀመሩንና የከተማው ሕዝብ ሰላማዊ እንቅስቃሴ እያደረገ መሆኑንም አስታውቋል::የንግድ ድርጅቶች መከፈታቸውንና ሰላማዊ ግብይትም እየተከናወነ መሆኑን ያመለከቱት አስተያየት ሰጪው፣ መከላከያ ሰራዊት ሕግ የማስከበሩን ሥራ አጠናቋል ብሏል። በቀጣይ የጁንታው ታጣቂዎች ያወደሟቸውን መሠረተ ልማቶች በመገንባት ከተሞቹ ወደነበረው እንቅስቃሴ እንዲመለሱ መስራት እንደሚያስፈልግ አመልክቷል:: አስተያየታቸውን የሰጡን ሌላው የማይጨው ከተማ ነዋሪ መምህር ሰለሞን አዳነ በበኩላቸው፣ አሁን የማይጨው ከተማ ውስጥ ያለው የሕይወት እንቅስቃሴ በጥሩ ሁኔታ ላይ ይገኛል::ቀደም ሲል ምንም ዓይነት የትራንስፖርት አገልግሎት አልነበረም::አሁን ሰዎች ከአንድ ቦታ ወደ ሌላ ቦታ በነፃነት እየተንቀሳቀሱ ነው ብሏል። መከላከያ ሰራዊት ኅዳር 21 ወደ ከተማው በገባ ጊዜ ምንም ዓይነት የጥይት ድምጽ እንዳልተሰማ የተናገሩት መምህር ሰለሞን፣ ይህም የሕዝቡን ስጋት በከፍተኛ ደረጃ ያስወገደ ሁኔታ እንደነበር አመልክቷል::ከዚያን ጊዜ ጀምሮ ሰዎች ወደ ወደ ቀድሞው እንቅስቃሴያቸው መመለሳቸውን ያመለከቱት መምህሩ፣ የባንክ እና የቴሌኮም አገልግሎቶች መቋረጣቸው ግን ችግር መሆኑን ጠቅሰዋል::የመንግሥት ተቋማት በፍጥነት አለመከፈታቸውና የባንክ አገልግሎት አለመጀመሩ በመንግሥት ሠራተኞች ላይ የኑሮ ጫና መፍጠሩን አመልክተው፣ መንግሥት እነዚህን ችግሮች በፍጥነት በመፍታት ከተማዋን የበለጠ ማረጋጋት እንደሚገባው ጠቁመዋል፡፡አዲስ ዘመን ታህሳስ 1/2013